b'\n_START_ARTICLE_\nHumleby\n_START_PARAGRAPH_\nHumleby er en bebyggelse p\xc3\xa5 Vesterbro i K\xc3\xb8benhavn n\xc3\xa6r Carlsberg og det tidligere Kongens Bryghus \xe2\x80\x93 heraf navnet. Husene er opf\xc3\xb8rt i 1885-91 af Arbejdernes byggeforening for arbejderne p\xc3\xa5 det hedengangne skibsv\xc3\xa6rft B&W. Byggeriet blev finansieret ved f\xc3\xa6llesindbetalinger blandt arbejderne, og husene blev fordelt ved lodtr\xc3\xa6kning, efterh\xc3\xa5nden som de stod f\xc3\xa6rdige._NEWLINE_De 235 huse er karakteristiske tre-etagers r\xc3\xa6kkehuse efter engelsk forbillede og er tegnet af Frederik B\xc3\xb8ttger, der stod bag over 1.100 huse for Arbejdernes Byggeforening, herunder ogs\xc3\xa5 byggeriet Kartoffelr\xc3\xa6kkerne p\xc3\xa5 \xc3\x98sterbro, der stilm\xc3\xa6ssigt minder om Humleby. I Humleby er den oprindelige stil dog bedre bevaret, idet det her ikke er tilladt at foretage \xc3\xa6ndringer i husenes ydre._NEWLINE_Boligerne fungerer i dag som ejerboliger, og mens de ved opf\xc3\xb8relsen blev opf\xc3\xb8rt p\xc3\xa5 landbrugsjord, ligger de i dag centralt i byen.'